Nijar: An tasa keyar Abdou Labo da matar Hama gidan yari
Wallafawa ranar: 31/05/2017 - 19:17
Hama Amadou, da ke gudun hijira a Faransa na cikin wadanda kotu ta dare a Nijar ISSOUF SANOGO / AFP
Zubin rubutu: Awwal Ahmad Janyau
Mutane fiye da 20 da kotun Jamhuriyar Nijar ta sama da laifi a cinikin jarirai da aka ce an shigo da su daga Najeriya, an fara rarraba su a gidajen yarin kasar domin fara wa’adinsu na zaman gidan kurkuku.
Daga cikin wadanda aka daure har da matar jagoran ‘yan adawar kasar Hama Amadou wadda aka kai gidan yarin Kollo, sai kuma tsohon ministan aikin gona na kasar Abdou Labo wanda aka wuce da shi zuwa gidan yarin Say garuruwan da ba su da nisa da Yamai fadar gwamnatin kasar.
A watan Maris aka yanke wa mutanen kimanin 20 hukuncin daurin shekara guda a gidan yari bayan kama su da laifin fataucin jarirai daga Najeriya ta hanyar Benin.
Jagoran adawa Hama Amadou na cikin mutanen 20 da aka yanke wa hukuncin daurin shekara guda a gidan yari duk da cewa ba ya cikin kasar.
A ranar 16 ga watan Maris na bara ne aka garzaya da Hama zuwa Asibitin Faransa daga gidan kaso a yayin da ya rage kwanaki a gudanar da zabe zagaye na biyu tsakanin shi da Shugaba mai ci Mahamadou Issoufou.
‘Yan adawa sun kauracewa zaben saboda rashin sakin Hama, tare da yin watsi da sakamakon zaben da Issoufou ya lashe da sama da kashi 92.
Hama Amadou babban mai adawa da shugaba Issoufou ya fice Nijar ne a watan Agustan 2015 bayan majalisa ta amince a kaddamar da bincike akansa game da badakalar mallakar ‘ya'ya ba bisa ka’ida ba da aka yi wa Matarsa fataucinsu daga Najeriya ta hanyar Cotonou.
Hama Amadou ya musanta zargin wanda ya danganta a matsayin yarfen siyasa.
An yankewa Hama Amadou hukuncin daurin shekara guda a gidan maza
An cafke Hama Amadou bayan ya dawo Nijar
Hama Amadou ya zargi Shugaba Issifou da yunkurin kashe shi
Coronavirus ta kara bazuwa a Nijar
Coronavirus ta sa an saki Hama Amadou a Nijar
Dokar hana fita ta fara aiki a lardunan Accra da Kumasi na Ghana
Gwamnatin Nijar ta daukewa talakawa biyan kudin wuta da ruwa